**Æbelholt Kloster** var et dansk kloster under Augustinerordenen viet til St. Thomas og Paraclitus (Helligånden). Klosterruinene kan i dag ses i Tjæreby Sogn 5 km. vest for Hillerød på Sjælland. 

Klosteret ble opprettet i 1176 da den franskfødte Abbed Vilhelm flyttet Eskilsø kloster i Roskilde Fjord til Æbelholt ved Tjæreby. Klosteret ble et av de største og mest innflytetelsesrike i Danmark.

Klosterbygningene
-----------------

Klosterkirken eksisterer ikke mere, men den nærliggende *Alsønderup kirke* bygget på 1300-tallet var inspirert av den. Klosterkirken hadde en tresidet korvegg, som det kan ses her på bildet av kirken i Alsønderup.
Først ble en trekirke oppført, hvor Vilhelm i 1203 ble begravet. I 1238 sto den trefløyede korsstenskirken ferdig, hvortil abbedens jordiske levninger ble flyttet. Det ble talt om undere ved Vilhelms grav, og pilegrimer strømmet til klosteret, som etterhvert utviklet seg til Nordens største Augustinerkloster. Takket være forbindelsen til biskop Absalon, ble Æbelholt meget velhavende, og kunne oppføre et stort firefløyet klosteranlegg i røde mursten omkring en åpen gård. Over refektoriet og kapittelsalen fantes søylebårne hvelvinger. Utenfor selve klosterområdet, lå en større hospitalsbygning.

Reformasjonen
-------------

Etter reformasjonen ble klosteret i 1544 forlent til den norske adelsmannen Christoffer Throndsen Rustung. Her ble flere av hans døtre født, deriblant den senere berømte Anna Tronds. Rustung skulle sørge for de munker som stadig var i klosteret. I 1555 fikk Rustung Eskilsø i stedet for Æbelholt, og både Christian III og Frederik II var heretter av og til innkvartert på klosteret. Samme år ble klosterkirken sognekirke, men bøndene klaget over at den var for stor og dyr å vedlikeholde, hvoretter den ble revet ned i 1561. Den siste abbed, Anders Ibsen, hadde da forlatt klosteret. Klosterbygningene ble siden blant annet brukt som byggematerialer ved oppførelse av Frederiksborg slott.

Utgravninger
------------

Klosterområdet ble utgravd på 1930- og 1950-tallet, og danner i dag ramme om *Æbelholt Klostermuseum*. Her kan ruinene ses samt noen av de mange skjeletter som ble funnet under utgravningene. Flere av disse har forandringer i halshvirvelsøyler og tenner pga. skjørbuk, og symptomene har fått den internasjonale betegnelse *morbus Æbelholt*. Museet har også gjenskapt en klosterhave med mange legeurter.

Referanser
----------

1. ↑  Kramer, Finn Erik et al.: *Æbelholt Klosters Brevbog*, Det Danske Sprog- og Litteraturselskab, 2013
2. ↑  Jørgensen, Jens Anker et al.: *Gyldendals bog om danske klostre*, Gyldendal, 2004
3. ↑  Jørgensen, Jens Anker et al.: *Gyldendals bog om danske klostre*, Gyldendal, 2004
4. ↑  Kramer, Finn Erik et al.: *Æbelholt Klosters Brevbog*, Det Danske Sprog- og Litteraturselskab, 2013
5. ↑  Kramer, Finn Erik et al.: *Æbelholt Klosters Brevbog*, Det Danske Sprog- og Litteraturselskab, 2013
6. ↑  Jørgensen, Jens Anker et al.: *Gyldendals bog om danske klostre*, Gyldendal, 2004
7. ↑  *Æbelholt Kloster*, naturstyrelsen.dk. Besøkt 4. jun. 2023

Eksterne lenker
---------------

* Æbelholt Kloster, museumns.dk. Besøkt 2. jun. 2023
* Blandt ruiner, lægeurter og skeletter på Æbelholt Klostermuseum. Besøkt 2. jan. 2014 Arkivert 2. januar 2014 hos Wayback Machine.

Portal: Danmark

|  |  |
| --- | --- |
| Oppslagsverk/autoritetsdata | Store Danske Encyklopædi **·** GeoNames
 |